JY LEES NOU Taliep Petersen se dogter nou voltyds in Suidooster
Jawaahier Petersen sê haar Suidooster-rol is 'n droom wat waar geword het. Foto: Rizuqua Barnes.
Haar gasrol in Suidooster het kykers so gaande gehad dat sy nou permanent op ons kassies kuier.
'n Tweede loopbaan
Jawaahier Petersen (33) het nog altyd daarvan gedroom om 'n aktrise te word; 'n droom wat nou waar geword het. Kykers sien haar deesdae elke weekaand in die kykNET-sepie Suidooster, waarin sy die skaam Kaashifa Mansour speel.
Maar dis Jawaahier se tweede loopbaan: Sy het 12 jaar lank as 'n maatskaplike werker gewerk. Jawaahier, die oudste van wyle Taliep Petersen en die sangeres Madeegha Anders (58) se vier kinders, vertel haar pa het 'n stokkie voor haar toneelspeelplanne gesteek omdat die bedryf dikwels onvoorspelbaar is.
Dus het sy besluit om eers 'n kwalifikasie as 'n maatskaplike werker aan die Universiteit van Kaapstad te behaal. Sy het hier uitgeblink; sy sê sy sal nooit vergeet hoe trots haar pa was toe sy 'n Golden Key-prys vir haar prestasie ontvang het nie.
@thedarrensimpson the 'seepiester' paid Ruiterbosch a visit today.. Te veel gelag ???? Catch his debut @suidoostertv episode 7th October at 18:30 on @kyknetkie @kfmza #Kaashifa #Tyron #Anton
A post shared by Jawaahier Petersen (@jawaahier) on Jul 31, 2019 at 10:18am PDT
"Ek het gesien hoe hy huil toe ek op die prysaand op die verhoog stap. Toe ek vra hoekom hy huil, het hy gesê: 'Dis die universiteit wat ek nie kon bywoon nie, en nou is my kind een van die topstudente.' "
'n Week nadat Taliep in Desember 2006 in sy Athlone-huis vermoor is, het sy boonop die dekaan se merietelys gehaal.
"Ek dink my pa sou vandag trots gewees het dat ek eers studeer en steeds my droom nagejaag het. Hy't altyd geglo 'n mens moet alles behoorlik doen."
En sy is nie spyt oor die kronkelpad wat sy tot in die toneelwêreld gestap het nie. "Dit was my reis om tot hier te kom."
Wat maak @thedarrensimpson in #Ruiterbosch? Kaashifa (@jawaahier) was nuuskierig en vra hom sommer direk! #Suidooster @kfmza
A post shared by S U I D O O S T E R (@suidoostertv) on Oct 2, 2019 at 9:41pm PDT
Gevoel van behoort
Kykers het in Maart vanjaar die eerste keer kennisgemaak met Kaashifa toe sy in Mymoena (Jill Levenberg) se kosvideo's verskyn. Sy is sedert verlede maand deel van die sepie se permanente rolverdeling.
Jawaahier vind aanklank by Suidooster: "Vir die eerste keer sien ek mense wat nes ek praat, met rakams (marmerglas) in hul huise, wat "algamdoelillaah" (prys God) sê en soos my familie aantrek," sê sy.
Al is sy vriende met almal op die stel, het sy veral 'n hegte band met Jill, juis omdat hul karakters in soveel tonele saam was.
Dankie vir die GROOT BEDERF @son_koerant by die ongelooflike DIVA VIR 'N DAG samekoms!
A post shared by S U I D O O S T E R (@suidoostertv) on Oct 5, 2019 at 6:37am PDT
Sy en Desiré Gardner (Carmen) kom ook goed klaar. "Ons is die enigste ma's van jong kinders op die stel en ruil gereeld raad uit."
Benewens haar aanbiederswerk vir die kykNET & kie-aktualiteitsprogram Klop! en die SABC2-leefstylprogram DEKATv was Jawaahier ook tot onlangs in 'n paar episodes van die kykNET & kie- telenovelle Arendsvlei te sien.
Jawaahier, haar man, Ridhaa, hul dogter, Ranaa (middel), en seun, Raadhi. Foto: Verskaf
Gebore vir die kollig
Jawaahier kom uit 'n talentvolle familie en het dus ondanks haar werk as maatskaplike werker nog altyd met een voet in die vermaakbedryf gestaan.
Sy het haar ouers se musiektalent geërf en is sedert 2013 die hoofsanger van die sanggroep Die Jaloersbokkies, waarvan haar broer, Ashur Petersen (27), en die sangeres Nadine Blom ook deel is.
Sy deel 'n hegte band met Ashur, haar twee susters, Fatiema (26) en Aeesha (30), en twee halfsusters, Natasha Githiri (40) en Zaynab Petersen (20), sê Jawaahier.
Jawaahier en haar pa, die ontslape musieklegende Taliep Petersen, toe sy destyds met 'n Golden Key-prys vereer is vir haar akademiese sukses. Foto: Verskaf
"Ná ons pa se dood is ons deur baie, en die pad was nie maklik nie." Die aktrise beskryf haar man, Ridhaa Damon (35), 'n finansiële adviseur, as die lig in haar lewe.
Die twee, wat sedert 2008 getroud is, is al 16 jaar saam en het twee kinders, Raadhi (6) en Ranaa (3).